Nuwe SA-rekord vir 100 km-wêreldkampioenskap | Maroela Media
Die Suid-Afrikaanse span saam met hulle afrigter, John Hamlett (Foto: Facebook)
Die Suid-Afrikaanse langafstandatleet Bongumusa Mthembu het die afgelope naweek 'n nuwe nasionale rekord by die 100 km-wêreldkampioenskap in Spanje opgestel nadat hy 'n algehele tweede plek verower het.
Mthembu het die 100 km in 06:24:05 voltooi. Bruce Fordyce van Stellenbosch het die vorige rekord van 06:25:07 in 1999 opgestel.
Hy het ook die eerste Suid-Afrikaner geword wat op die podium staan sedert Cornet Mathomane in 1993 'n bronsmedalje verwerf het.
Mthembu het die wedloop grootliks gedomineer, maar Hideaki Yamauchi van Japan het hom in die laaste 10 km verbygesteek. Yamauchi het uiteindelik die wedloop in 06:18:22 voltooi.
Suid-Afrika was goed teenwoordig by die wêreldkampioenskap. Gift Kelehe het 'n negende plek behaal in 'n tyd van 06:43:00, David Gatebe 'n 12de plek in 'n tyd van 06:44:34 en Rufus Photo 'n negentiende plek met 06:52:43.
Suid-Afrika het ook 'n algehele eerste plek verwerf in die spankategorie. Japan was in die tweede plek en Amerika derde.